CELEX: 62018TN0377
Language: ro
Date: 2018-06-20 00:00:00
Title: Cauza T-377/18: Acțiune introdusă la 20 iunie 2018 – Intercept Pharma și Intercept Pharmaceuticals/EMA

3.9.2018   
            
            
               RO
            
            
               Jurnalul Oficial al Uniunii Europene
            
            
               C 311/13
            
         
      Acțiune introdusă la 20 iunie 2018 – Intercept Pharma și Intercept Pharmaceuticals/EMA
      (Cauza T-377/18)
      (2018/C 311/14)
      Limba de procedură: engleza
      
         Părțile
      
      
         Reclamante: Intercept Pharma Ltd (Bristol, Regatul Unit) și Intercept Pharmaceuticals, Inc. (New York, New York, Statele Unite) (reprezentanți: L. Tsang, J. Mulryne, E. Amos și H. Kerr-Peterson, Solicitors și F. Campbell, Barrister)
      
         Pârâtă: Agenția Europeană pentru Medicamente
      
         Concluziile
      
      
                  —
               
               
                  Anularea deciziei ASK-40399 comunicată de pârâtă reclamantelor la 15 mai 2018 de divulgare a unor documente în temeiul Regulamentului (CE) nr. 1049/2001; și
               
            
                  —
               
               
                  obligarea pârâtei la plata cheltuielilor de judecată și a altor costuri și cheltuieli în legătură cu prezenta cauză.
               
            
         Motivele și principalele argumente
      
      În susținerea acțiunii, reclamantele invocă două motive.
      
                  1.
               
               
                  Primul motiv întemeiat pe faptul că pârâta a săvârșit o eroare de drept atunci când a concluzionat că „procedurile judiciare” prevăzute la articolul 4 alineatul (2) din Regulamentul (CE) nr. 1049/2001 nu au fost inițiate în prezenta cauză, întrucât documentele nu au fost „pregătite în scopul procedurilor judiciare”. În mod legal, pârâta ar fi trebuit să concluzioneze că se aplica o excepție.
               
            
                  2.
               
               
                  Al doilea motiv, invocat în continuare sau în subsidiar, întemeiat pe faptul că singurul rezultat admisibil din punct de vedere juridic al unei analize comparative adecvate, conform „intereselor comerciale” prevăzute la articolul 4 alineatul (2) din Regulamentul (CE) nr. 1049/2001 ar fi fost o decizie de a nu divulga documentele, în temeiul: (i) ponderii considerabile a interesului privat al reclamantelor de a se evita divulgarea și (ii) interesului public doar vag și general în ceea ce privește divulgarea.